Kanadalaismedian mukaan moskeijaan hyökänneellä miehellä oli äärioikeistolaisia mielipiteitä.

Moskeija-ammuskelusta epäillään kanadalaista valtio-opin ja antropologian opiskelijaa.

Nuori mies oli hiljattain katkaissut yhteyden joihinkin ystäviinsä.

Hänellä oli äärimmäisiä mielipiteitä, ja hänellä oli tapana ilmaista niitä eri nettifoorumeilla.

Alexandre Bissonnette avasi tulen moskeijassa sillä seurauksella, että kuusi ihmistä kuoli ja toistakymmentä haavoittui. Haavoittuneista viiden tila on vakava. REX/ALL OVER PRESS

Bissonnette matkalla oikeustalolle. SULTANA / SPLASH NEWS

Quebecissa moskeijaan hyökännyttä Alexandre Bissonnettea, 27, epäillään kuudesta murhasta ja viidestä murhan yrityksestä. Bissonnette iski sunnuntai-iltana islamilaiseen keskukseen kesken rukoushetken ja alkoi tulittaa sisällä olleita ihmisiä.

Poliisi ei ole toistaiseksi kertonut teon epäillystä motiivista mitään. Yksi Bissonnetten uhreista, 60-vuotias Khaled Belkacemi oli maataloustieteen professori Lavalin yliopistossa, mutta hän joutui tiettävästi tulilinjalle sattumalta, kuten kaikki muutkin uhrit.

Pääministeri Justin Trudeau pitää tekoa muslimeihin kohdistettuna terrori-iskuna, joka oli hyökkäys Kanadaa ja kaikkia kanadalaisia vastaan.

- Haluan sanoa suoraan teille, yli miljoonalle kanadalaiselle muslimille, että me olemme tukenanne. 36 miljoonaa sydäntä murtuu yhdessä teidän kanssanne, Trudeau sanoi maan parlamentissa.

Toistaiseksi Bissonnettea ei syytetä terrorismirikoksesta. Sitä varten syyttäjien pitää kerätä laaja näyttö siitä, että teon tarkoitus oli herättää pelkoa.

Äärinationalisti

Samaan aikaan media julkaisi Bissonnetten tunteiden henkilöiden kertomuksia ampujasta. Monien lähteiden mukaan miehellä ei ollut paljoa ystäviä ja häntä kiusattiin yläasteella.

Hänet tuntenut Eric Debroise kertoi Journal de Quebecille, että epäilty terroristi on äärinationalistinen valkoisen ylivallan kannattaja. Hän oli katkaissut kuukausi sitten yhteydenpidon joihinkin ystäviinsä eikä enää vastannut puheluihin tai Facebook-viesteihin. Debroisen mukaan Bissonnette ihaili USA:n presidenttiä Donald Trumpia ja halveksui vasemmistoa syvästi.

Verkkokeskusteluiden perusteella Bissonnette oli myös Ranskan äärioikeistojohtaja Marine Le Penin suuri fani.

Luokkatoveri Jean-Michel Allard-Prus Lavalin yliopistosta sanoi samalle lehdelle, että Bissonnette oli oikeistolainen, Israel-myönteinen, maahanmuuttovastainen ja Trump-mielinen.

Facebookissa pakolaisryhmää ylläpitänyt François Deschamps sanoi La Presselle, että Bissonnettella oli tapana häiritä ryhmän keskusteluja. Deschampsin mukaan Bissonnette oli selvästi muukalaisvihamielinen ja käytti termiä feminazi, joka on yleinen sana naistenvihaajien retoriikassa.

Pääministeri Justin Trudeau osallistui vaimonsa Sophien kanssa uhrien muistotilaisuuteen. SULTANA / GIGNAC / SPLASH NEWS

Useita aseita

Bissonnette on veriteon ainoa epäilty. Hän antoi itsensä ilmi poliiseille parikymmentä minuuttia teon jälkeen. La Pressen mukaan Bissonnette soitti hätäkeskukseen, kertoi katuvansa tekoaan ja harkitsevansa itsemurhaa.

Bissonnettella oli lehden mukaan pidätyshetkellä useampi tuliase: käsiase ja kaksi AK-47-rynnäkkökivääriltä näyttänyttä asetta. Poliisi ei ole vahvistanut tietoja käytettyjen tuliaseiden mallista.

Alun perin poliisi epäili toistakin miestä ampumisesta. Hän oli lähtenyt poliisin nähtyään juoksemaan pakoon. Myöhemmin kävi ilmi, että mies oli antanut ensiapua ammuskelussa haavoittuneelle ja pelästynyt aseistautunutta poliisia, koska oli luullut häntä ampujaksi.